Júniusi ősz
Fonnyadt jázmin most a lelkem
Köd rogyott rá, őszi, lomha,
Rongyos felhők fönt az égen
S itt lent renyhe légnyomás...

Ájrópában általában
A hőmérsék alacsony most,
Az esőzés mindenütt nagy:
Tíz-húsz milliméteres.

Különben is égövünkön
Néhány éve nem jó lakni,
Szittya ősöm nagy szamár volt,
Hogy délebbre nem nyomult.

Most Olaszhon ifja volnék,
Keresztezett turán talján,
Bizonyosan vígabb ifju
S tán több pénzü ifju is...

Így azonban bús vágyódás
S pénztelenség ifja lettem,
Júniusban dideregve
Délsugárról álmodom...

Fonnyadt jázmin most a lelkem
S olasz földért sír... hiába...
Pedig oda az út könnyű
S ─ Kaposváron viszen át...
Versek